RESOLUCIÓN do 23 de decembro de 2025, da Dirección Xeral de Xustiza, pola que se regula un complemento retributivo por obxectivos do persoal funcionario destinado nas unidades xudiciais con competencias en materia de violencia sobre a muller.
Consellería de Presidencia, Xustiza e Deportes — III. Outras disposicións — 30/12/2025

O Acordo do Consello da Xunta do 24 de maio de 2018 polo que se aproba o Acordo acadado o 23 de maio de 2018 entre a Administración da Comunidade Autónoma de Galicia e as organizacións sindicais SPJ-USO, UGT e CC.OO., para a mellora das condicións de traballo do persoal ao servizo da Administración de xustiza en Galicia, recolle, no seu punto 6, «Melloras nos xulgados con competencias en materia de violencia sobre a muller», o establecemento dun complemento retributivo por obxectivos de carácter mensual para o persoal funcionario destinado nestes xulgados.
Así, o persoal destinado nos xulgados exclusivos de violencia sobre a muller, nos xulgados de instrución que asumen a materia de violencia sobre a muller de xeito compartido con outras materias penais, do resto das cidades galegas (Ferrol, Santiago de Compostela, Lugo, Ourense e Pontevedra), e nos xulgados de primeira instancia e instrución do resto dos partidos xudiciais que asumen a materia de violencia sobre a muller de xeito compartido con outras materias penais, sempre que no ano anterior incoasen polo menos 75 ou máis dilixencias en materia de violencia sobre a muller, vén percibindo en función deste acordo unhas cantidades mensuais por este concepto.
O Acordo do Consello da Xunta do 1 de decembro de 2025 polo que se aproba o Acordo do 1 de abril de 2025 entre a Xunta de Galicia e as organizacións sindicais SPJ-USO, STAJ, AXG-CUT, UGT, CSIF e CC.OO. para a mellora das condicións de traballo do persoal ao servizo da Administración de xustiza de Galicia, derroga o Acordo acadado o 23 de maio de 2018.
Polo anteriormente exposto, e logo de negociación coas organizacións sindicais con representación na Mesa sectorial do persoal funcionario ao servizo da Administración de xustiza en Galicia,
Artigo 1.
Obxecto
É obxecto desta resolución regular o complemento retributivo por obxectivos do persoal funcionario destinado nos servizos comúns con competencias en materia de violencia sobre a muller.
Este complemento retributivo por obxectivos é de carácter mensual, adicional e compatible co complemento específico, así como coas prolongacións de xornada establecidas, de ser o caso, para este persoal.
Artigo 2.
Ámbito de aplicación
Esta resolución será de aplicación ao persoal funcionario que preste servizo nas seguintes unidades:
a) Servizo común que corresponda en localidades con tribunais de instancia con seccións de violencia sobre a muller, segundo o disposto na relación de postos de traballo.
b) Servizo común que corresponda en localidades con tribunais de instancia con seccións de instrución con especialización en violencia sobre a muller, segundo o disposto na relación de postos de traballo.
c) Servizo común de tramitación do tribunal de instancia dos partidos xudiciais da fase I que asumen a materia de violencia sobre a muller, no caso de que incoasen 75 dilixencias na materia no ano anterior. O persoal funcionario que poderá recibir este complemento será o persoal que desenvolva as súas funcións dentro do grupo de penal (procedemento penal, procedemento e execución penal e/ou execución civil e penal), de conformidade co disposto no correspondente protocolo de actuación, ao cal se sumarán unha ou dúas persoas do corpo de auxilio xudicial, e quedará, en todo caso, supeditado aos límites establecidos no anexo I.
Artigo 3.
Retribución económica
A cantidade que vai percibir o persoal funcionario referido no artigo anterior será de:
a) 115,83 €/mes.
b) 86,89 €/mes.
c) 57,92 €/mes.
Estas cantidades serán actualizadas segundo o disposto na orde de confección de nóminas.
Artigo 4.
Acreditación da prestación do servizo
No caso do establecido no artigo 2.c), será precisa a certificación da Dirección do servizo común de tramitación en relación coa composición do grupo funcional correspondente.
Disposición derradeira única.
Entrada en vigor
Esta resolución entrará en vigor o 31 de decembro de 2025.
Santiago de Compostela, 23 de decembro de 2025